Document ID: /roh_data/filtered/fineweb-2-filterrobots_roh.jsonl.gz/51759

Durant l'entir onn 2021 ha la Polizia chantunala dal Grischun registrà 2'329 accidents da traffic sin las vias grischunas. En quests èn 15 persunas mortas e 600 ulteriuras persunas èn vegnidas blessadas. En cumparegliaziun cun l'onn precedent munta quai in augment da 20%, communitgescha la Polizia chantunala en sia statistica annuala dals accidents.
Dumber d'accidents aut era pervi dal minimum dal 2020
Cumpareglià cun la media dals ultims tschintg onns resulta in augment pli moderà. Ed ensemen cun il fatg ch'il dumber dals vehichels ch'èn en il Grischun sin via è creschì l'onn passà per radund 2'200 tocs, valitescha la Polizia chantunala quest augment sco moderà. Tant pli ch'il dumber d'accidents dal 2020 è stà uschè bass sco anc mai, quai tranter auter tras la reducziund dal traffic sco consequenza dal coronavirus e las mesiras.
Dapli persunas mortas e blessadas grevamain
Ils accidents, nua che persunas èn vegnidas a donn, è creschids per 13,8%. Trais persunas dapli èn mortas en acccidents sin vias grischunas che l'onn avant. Creschids pli fitg èn era accidents capitads sut influenza d'alcohol. Dapli accidents hai era dà cun motos, ed era consequenzas pli gravantas: In accident mortal dapli ed era dapli persunas blessadas grevamain.
Ristgas grondas: Il temp e la distracziun
Tar las raschuns per accidents èn 310 stads la consequenza da manischar memia spert. Tenor la polizia na munta quai betg accidents cun surpassar la limita dal tempo sin la via, mabain era tals ch'igl è vegnì manischà memia spert che las circumstanzas lubeschan. Cunquai che l'aumgnet muntia a 67,5% annunzia la Polizia chantunala da controllar pli intensiv la spertadad sin via.